ዶክተር ሬክ ማቻር በአዲስ አበባ በሚደረገዉ የደቡብ ሱዳን የፊት ለፊት የሰላም ድርድር ላይ ሊሳተፉ ነው
የደቡብ ሱዳን አማፂያን መሪ ዶክተር ሬክ ማቻር በአዲስ አበባ በሚደረገዉ የደቡብ ሱዳን የፊት ለፊት የሰላም ድርድር ላይ ሊሳተፉ ስለመሆናቸዉ ተነግረዋል።የአለም ካርታን ከተቀላቀለች ሰባት አመታትን ያልዘለለችዉ በእድሜ ትንሷ ሀገር ደቡብ ሱዳን ገና በለጋ እድሜዋ የእርስ በርስ ጦርነት ዉስጥ መዘፈቋ ከሱዳን ተገንጥለዉ ነፃነታቸዉን እንኳን በደንብ ያላጣጣሙት የሀገሪቷ ዜጎች ስቃይና መከራን አስከትሏል።   የሱዳን ህዝቦች ነፃ አዉጪ ግንባር እንዳስታወቀዉ በደቡብ አፍሪካ በቁም እስር ላይ የነበሩትና የቡድኑ መሪ ሆኑት ዶክተር ሬክ ማቻር ከእስር መለቀቃቸዉ ታዉቋል።በቡድኑ መግለጫ መሰረትም ዶክተር ማቻር በደቡብ ሱዳን ወቅታዊ ሁኔታና ሀገሪቱን ወደ ዘላቂ ሰላም ለማምጣት በቀጣይ በአዲስ አበባ በሚካሄደዉ የሰላም ምክክር ላይ ከደቡብ ሱዳኑ ፕሬዝደንት ሳልቫ ኪር ማያርዲት ጋር ተገናኝተዉ ለመምከር ዛሬ ወደ ኢትዮጵያ እንደሚመጡም ታዉቋል።  የሱዳን ህዝቦች ነፃ አዉጪ ግንባር የኢንፎርሜሽንና ህዝብ ግንኙነት ምክትል ዳይሬክተር የሆኑት ሚ/ር ባሉዋንግ ዶክተር ሬክ ማቻር በርካቶች በጉጉት ሲጠብቁት በነበረዉ የሰላም ምክክር ላይ ለመገኘትና ፕሬዝደንት ሳልቫ ኪርን ፊት ለፊት አግኝተዉ ለመወያየት ወደ አዲስ አበባ እንደሚያቀኑ ለሮይተርስ ተናግረዋል።የደቡብ ሱዳኑ ፕሬዝደንት ሳልቫ ኪር ማያርዲት ከአማፂያኑ መሪ ዶክተር ሬክ ማቻር ጋር ለመገናኘት ቀድመዉ ተስማምተዉ የነበረ ቢሆንም ነገ በአዲስ አበባ በሚካኬደዉ የሰላም ድርድር ላይ ተገኝተዉ ማቻርን ፊት ለፊት ስለማዉራታቸዉ ግን ከፕሬዝደንቱም ሆነ ከደቡብ ሱዳን መንግስት የተሰጠ ምንም አይነት ማረጋገጫ የለም።  በደቡብ ሱዳኑ የእርስ በርስ ግጭት ዋነኛ ተዋኒያን የሆኑት የሀገሩቱ ፕሬዝደንት ሳልቫ ኪር ማያርዲትና የአማፂያኑ መሪ ሬክ ማቻር በአዲስ አበባ ለመገናኘት ያቀዱት የኢትዮጵያዉ ጠ/ሚ ዶ/ር አብይ አህመድ ባደረጉላቸዉ ጥሪ መሆኑም ታዉቋል።ሀገሪቷ ነፃነቷን በተቀዳጀች ማግስት ወደ ለየለት ጦርነት መግባቷ የሀገሪቱን ዜጎችም ብቻ ሳይሆን ጎረቤት ሀገራትንና የቀጠናዉን ህዝብ ስጋት ላይ ጥሏል።ለዚህም የምስራቅ አፍሪካ ሀገራት የልማት በየነ መንግስት ኢጋድ በደቡብ ሱዳን ሰላም እንዲሰፍንና ዜጎቿም የሰላም አየር እንዲተነፍሱ ለማስቻል ሀገሪቱ ወደ ጦርነት ከገባችበት ጊዜ ጀምሮ የተለያዩ ጥረቶችን ሲያደርግ ቆይቷል።በዚህ ሂደት ደግሞ ኢትዮጵያ ስትጫወት የነበረችዉ ሚና ከፍተኛ ስለመሆኑ የሚታወቅ ነዉ። ታዲያ የኢጋድ የሰላም ጥረት እንዲቀጥልና ኢትዮጵያም እተጫወተች ያለችዉ ሚና ተጠናክሮ እንዲቀጥል የሚፈልጉት ጠቅላይ ሚኒስተር ዶክተር አብይ አህመድ በደቡብ ሱንዳን ዉጥንቅጥ ዉስጥ ዋነኞቹ ባለድርሻ የሆኑት አካላት ፊት ለፊት ተገናኝተዉ እንዲመክሩ ሁኔታዎችን ማመቻቸታቸዉም ለዚሁ ነዉ።ኢጋድ በደቡብ ሱዳን ያለዉ የእርስ በርስ ጦርነት እንዲቆምና በሀገሪቱም ዘላቂ ሰላም እንዲሰፍን ለማስቻል ዋነኞቹ ተዋናዮች የመፍትሄ አቅጣጫ እንዲያቀርቡ በማሰብ ለሁለቱም አካላት ጥሪ ማቅረቡ ይታወሳል።በ2013 መጨረሻ ላይ ወደ ጦርነት የገባችዉ ድቡብ ሱዳን፣ በሀገሪቱ በተከሰተዉ ጦርነትና ሰብዓዊ ቀዉስ ምክኒያት በርካቶች ለስደት ተዳገዋል። ይህም ሀገሪቱን በአለም ላይ ከፍተኛዉ የስደተኞች ጎርፍ ከተከሰተባቸዉ ሀገራት አንዷ አድርጓታል።የሀገሪቱ ተፋላሚዎች በ2015 ሰላም ለማዉረድ የተስማሙ ቢሆንም ሆኖም ግን በሀምሌ 2016 ዳግም በሀገሪቱ የተቀሰቀሰዉ ግጭት ደቡብ ሱዳንም ሆነች ዜጎቿ ለከፋ ቀዉስ እንዲዳረጉ አስገድዷቸዋል። ይህን ተከትሎም የአማፂያኑ መሪ ዶክተር ሬክ ማቻር ሀገሪቷን ለቀዉ ለስደት ተዳርገዋል።  በተባበሩት መንግስታት ድርጅት ሪፖርት መሰረት እስካሁን በሀገሪቱ ከ4 አመታት በላይ በዘለቀዉ የእርስ በርስ ግጭት ቢያንስ 4 ሚሊን የሚሆኑ ደቡብ ሱዳናዊያን በሀገር ዉስጥና ከሀገር ዉጭ ለስደት ተዳርገዋል ሲል የዘገበዉ ሱዳን ትሪቢዩን ነዉ።